Esinemishirm

Esinemishirm ehk glossofoobia on hirm igasuguse avaliku esinemise, sealhulgas avaliku sõnavõtu ees. 

Sõna "glossofoobia" tuleneb kreekakeelsetest sõnadest γλῶσσα glōssa, mis tähendab keelt, ja φόβος phobos, mis tähistab hirmu või kartust. 

Esinemishirm on tavaliselt hirmude kompleks, mille puhul kardetakse peamiselt, mida teised inimesed arvavad, teiste ees häbisse jäämist ning kuidas ise välja nähakse. Esinemishirmu põhjuseid võib olla palju: publiku arvukus, esinemise tähtsus, teema pealiskaudne valdamine, kogenematus kõnelejana, ürituse tähtsus. Enamasti on tegu esineja sisehirmudega, väliseid hirme on tunduvalt vähem.

Sümptomid 
Inimene kogeb:
 tugevat ärevust, kas enne verbaalset suhtlust grupi inimestega või sellist olukorda ette kujutades;
 soovi vältida olukordi, kus inimene võiks sattuda tähelepanu keskpunkti;
 füüsilist ebamugavust, iiveldust või paanikatunnet.

Komponendid 
Esinemishirm koosneb:

 füsioloogilisest komponendist – need on muudatused meie närvi- ja hormonaalsüsteemis, mis muuhulgas avalduvad kõrgenenud südamelöökide arvus, kuivas suus, higistamises, käte värinas, katkendlikus hingamises, iivelduses ja silmanägemise hägustumises;
 tunnetuslikust komponendist – see avaldub eelkõige keskendumisraskustes, mõtte kinni jooksmises, oma võimete ja soorituse negatiivses hindamises ja kõrgendatud teadlikkuses (sh ollakse liialt keskendunud iseendale, mitte ülesandele). Samuti avaldub tunnetuslik komponent selles, et keskendutakse liialt sellele, kuidas teised sinu esinemist vastu võtavad;
 afektiivsest komponendist – selle käigus kogetakse hirmu, paanikat, ebakindlust ja alaväärsustunnet;
 käitumuslikust komponendist – siinkohal tulevad välja probleemid loomuliku käitumisega esinemise ajal. See tähendab muuhulgas vähe väljendusrikast (või liiga väljendusrikast) sooritust, probleeme esinemisrütmiga, mahalugemise vigu ja muid käitumuslikke muudatusi nagu ärritus, publiku vältimine jms.

Uuringud 
Hinnanguliselt kogeb 75% inimestest enne avalikku esinemist närvilisust või rahutust ehk kogeb esinemishirmu.

Viited

Hirm